|  |  |  |
| --- | --- | --- |
| **Elem tartalma: Kérdések a Szentmise-tábor előadásaihoz ifiknek** | | Kategória: csoportfoglalkozás |
| Szerző(k): Dr. Farkas László  Jelöld be a szerkesztő(k) opciót! (lenyíló lista) | | Esemény: Tábor |
| Kapcsolódó téma: Szentmise | Kapcsolódó előadás: | |
| Régió: Összrégió | Település: | Időpont: 2014.07. |

Kapcsolódó anyagok:

Törzsanyag:

**Ifitábor kérdések**

Írta Dr. Farkas László atya a 2014-es Szentmise táborhoz (Tábor neve: Beavatás az ÉLETBE)

1.FELADAT: BOCS! KUSS! (Kulturáltan Ugassatok Skacok!) ☺ MEGHALLGATLAK. Ma hallgass meg valakit, anélkül, hogy azon gondolkodnál, mit szeretnél mondani, válaszolni neki!

**Nevelési cél:** Megértsék, hogy akkor lehetnek kapcsolataink szépek, ha tudunk bocsánatot kérni Istentől, embertől. Ma gyakran mondd: bocs, hogy… (fejezd be!) Ha valakire neheztelsz adj neki egy BOCS-ot! (Lesz ezen a napon a csoportvezetőknél egy medvebocs el lehet kérni, ha valaki megbocsátást vagy bocsánatkérést szeretne kifejezni vele.) Akkor tudunk beszélgetni, ha kibékültünk. Ma elmélyülten készülj fel a Szentgyónásra! A Szentmisén pedig figyelj a bánatimára, s miután Istennel kibékültél hallgasd meg Őt a Szentírási szakaszokban és beszélgess Vele úgy, hogy teljes szívvel énekelsz, amikor énekelni kell és csendben vagy, amikor hallgatni kell!

SZÍNDARAB: Tékozló fiú - Szentmise bűnbánati része.

**Oktatási cél:** Megértsék, hogy Jézus meg tud tisztítani, s nem csak a jó gyerekeket szereti, hanem azoknak terít asztalt és azokat fogadja barátságába, akik bűnbánatot tartanak és javulni akarnak. Ezért minden Szentmisén, mielőtt az Oltár asztalát körülvennénk őszintén elimádkozzuk a Gyónom a Mindenható Istennek kezdetű bánatimát, ezután a pap kéri Isten bocsánatát, amelynek bocsánatos bűnöket eltörlő hatása van. Ha súlyos (más szóval halálos) bűnünk van, akkor személyes bűnvallást kell tennünk a Szentgyónásban. Ilyenkor jöjjünk korábban, hogy Szentmise előtt meggyónhassunk. E nélkül nem áldozhatunk. Ha súlyos bűn tudatában áldozunk Szentségtörést követünk el. A Tékozló Fiúnak is le kellett győznie szégyenérzetét és meg kellett vallania, hogy halálos bűnnel sebezte meg Apjával való kapcsolatát, mielőtt Atyja ünnepi asztalához ültette (éppúgy, mint nekünk, amikor bemegyünk a gyóntatószékbe).

**KÉRDÉSEK AZ ELSŐ ELŐADÁSHOZ:** Miért nem elég otthon imádkozni? Te miért jársz, miért nem jársz Szentmisére? Mit szeretsz benne? (lásd a hétrégiós első előadást) Miért fontos minden vasárnap ott lenni a Szentmisén? Ha a mérleg egyik serpenyőjébe a világ összes emberi hőstettét és leggyönyörűbb imádságait tesszük, a másikba pedig egyetlen Szentmisét, merre billen a mérleg? Miért?

Bűnbánati részhez – az oroszlánok nem undorodnak maguktól, mert nincs tökéletes oroszlán külsejük. Méltóságunk lényege méltatlanságunk elismerése.

Vannak vágyaink, melyek nem sikerültek. Olykor okoljuk magunkat, hogy miért nem váltunk ilyenné vagy olyanná. Önmarcangolás helyett a szentgyónásban és a Szentmisében tudjuk újra méltóságunkat elnyerni.

Volt-e nehezebb helyzet, hogy féltél megvallani a hited?

Hogyan távolodott el a tékozló fiú az apjától? Milyen kísértések érhetnek ma fiatalként, ami eltávolíthat Téged a Mennyei Atyától? Mit gondoltok, miért várt olyan sokáig a Tékozló Fiú a visszatéréssel? Mi tartotta Őt vissza az Apjától? (rossz szokások, szégyen stb.) Te mit gondolsz bement-e az idősebb fiú a végén? Te bementél volna? Az idősebb fiú úgy gondolta, hogy az öccse nem érdemli meg a megbocsátást. Szokott lenni beléd bújva egy idősebb fiú, ami azt mondja neked, hogy azok után, ahogy viselkedtél, ne reméld, hogy csak úgy megbocsát majd az Isten? (Itt oda kellene kilyukadni, hogy a Mennyei Atyának a legnagyobb ünnep egy bűnös megtérése. Ma ilyen ünnepet rendezünk neki, amikor elhallgattatjuk a belénk bújt idősebb fiút és legyőzzük a szégyenünket. Mindenki menjen el gyónni és senki ne gondolja, hogy nem őszinte dolog Istenhez jönni, miután elestünk! Mikor kell gyónnunk áldozás előtt? Milyen gyakran gyónsz? Ha ritkán (kevesebb, mint havonta), mi tart vissza? Mi történik a Szentmise első részében? (Kibékülés majd beszélgetés) Hogy megy ez Neked a Misén? (Mennyire tudsz hallgatni, figyelni az olvasmányokra, prédikációra, amikor Isten szól?) Hogy megy a kapcsolataidban a bocsánatkérés, meghallgatás? Mennyire tudsz beszélni a Szentmisén, amikor azt kell? (vagyis mondod-e a válaszokat, imákat, énekeled-e az énekeket, hozol-e énekeskönyvet) Mennyire tudsz beszélgetni a barátaiddal? Hogyan tudnád maradandóvá tenni a prédikációt és Isten Szentmisén hallott Igéit!

2.FELADAT: SZÍVESEN ADJ! KÖSZÖND IS MEG, ha kapsz. Ez a felajánlás és az eucharisztia (ami görögül hálaadást jelent – a Szentmise nagy dicsőítő imája, melyben a teremtésért és megváltásért hálát adunk, ebben történik meg az átváltoztatás) DÖNTS! – Akarsz-e kezdeményezni vagy elfogadni barátságot? Amit nem tudunk megváltoztatni, tegyük felajánlássá! (pl. ha nem szeretnél programra jönni stb.)

**Nevelési cél:** Megértsék, hogy kapcsolataink akkor szépek, ha szívesen áldozunk rá időt, figyelmet, ajándékokat, zsebpénzt. Istent nagylelkűségben nem lehet felül múlni. Soha ne gyere üres kézzel a Szentmisére. A héten gyűjts az Istennek felajánlásokat (áldozatok, örömök).

Ma kapsz egy szívet, arra írd rá azokat az örömöket, amiket Jézussal egyesülve tudtál megélni és azokat a lemondásokat, áldozatokat és fájdalmakat, amiket Vele egyesülve tudtál felajánlani az Atyának (pl. valakiért). A Szentmisén a felajánláskor ezeket ajánld fel, hogy Jézus kezébe vegye, megáldja és átlényegítse, hogy már ne csak annyit érjen, amennyit a menyasszony (Egyház, emberi lélek) szeretete el tud érni a világban, hanem, amennyit a Vőlegény, azaz Krisztus. Krisztus isteni hatékonyságot tud adni ezáltal emberi tetteimnek. Pl. emberileg nincs hatalmam megtéríteni, meggyógyítani, vagy a tisztítótűzből kiszabadítani valakit, de a Szentmiseáldozat által mindez lehetségessé válik számomra.

SZÍNDARAB: Szegény asszony két fillérje – felajánlás (a Szentmisében)

**Oktatási cél:** Annyit ér a tetted, amennyire Jézusért teszed. A felajánlás a tiszta szándék felindítását is jelenti, hogy Jézus iránti szeretetből, az Ő dicsőségére akarunk élni és áldozatot hozni. Isten milyen ajándékokat adott nekünk (amit a Szentmisében megköszönünk Neki)? Mi mit viszünk az oltárra? Napi fáradozásaink semmik, ha nem ajánljuk fel azokat Jézussal egyesülve az Atyának. Az oltárra tett kenyér (fáradozásaim) és bor (örömeim) vagyis a mi felajánlásunk Isten szemében nem 100 forintot ér, mint a falat kenyérnyi ostya és cseppnyi bor, hanem annyit ér neki, mint amennyi a szeretetünk (amennyi szeretetet gyűjtöttünk és sűrítettünk abba a darab ostyába). Mint egy jeggyűrű. Az átváltoztatás után viszont már nem egy darab ostya, nem is csupán annyit ér, amennyit az emberi szeretet, hanem végtelen értékű, mert Isten belesűríti a teljes szeretetét, és benne átadja az Ő legdrágább kincsét, az Ő Fiát, a mi Urunkat, Jézus Krisztust! Istent nagylelkűségben nem lehet felülmúlni! Végtelen szeretetét viszont csak az tudja felismerni és megbecsülni kellőképp, aki nem üres kézzel jön elébe. A Vőlegény csak annak a lánynak fogja adni a leánykérő gyűrűjét, aki megajándékozta Őt szívének szeretetével és akin úgy látja, hogy talán kész lenne neki ajánlani az életét**.** A Szentmise olyan mint egy **TRANSZFORMÁTOR** (emberi felajánlást hozok és isteni hatékonyság, eredmény jön ki belőle). A felajánlás olyan mint egy **MENNYEI BANK** (amit felajánlok, annak ezerszeresét kapom vissza. Istent nagylelkűségben nem lehet felülmúlni. Amit önmagamnak tartok meg, az örökre elveszik.

**KÉRDÉSEK A MÁSODIK ELŐADÁSHOZ:** FELAJÁNLÁS: Hogyan lehet felajánlani a nehézségeket? Volt-e, hogy felajánlottad? Mit tapasztaltál? Volt-e, hogy új módon tudtál viszonyulni ahhoz, amit nem tudtál megváltoztatni? Milyen vagy a barátságban? (Számító? stb.) Családban adsz-e vagy csak élősködsz?

Üres kéz – lemondás: mit jelent kiüresedni? Hogyan oldjuk fel megkötöttségünket? Volt-e, hogy nagyon vágytál valamire, nem kaptad meg, de kaptál helyette sokkal jobbat?

Mit jelent Jézussal szórakozni? Eszedbe jutott-e? Mikor jut eszedbe Jézus, amikor szenvedsz vagy amikor boldog vagy? Volt-e olyan tapasztalatod, hogy valamit nagyon szerettél volna megtartani, mégis odaadtad? Mi segített? Milyen érzés volt utána? Mi volt eddigi legnagyobb vagy legemlékezetesebb felajánlásod? Milyen felajánlásokat tudunk tenni emberi kapcsolatainkért? Mit szerettek jobban? Adni vagy kapni?

Te milyen felajánlásokat szoktál készíteni a hétköznapokban Jézus számára, a Szentmiséhez? Mit jelent, hogy felajánlom Jézusnak az örömeimet, szórakozásomat? (pl. úgy szórakozok, hogy Jézussal egyesülök benne. Gyakran kérdezhetem: mit tenne most Jézus a helyemben? Hogyan csocsózna, játszana, táncolna, szeretne? Hogyan nem?) Mit jelent, hogy felajánlom Jézusnak a fájdalmaimat, áldozataimat? Mi jelent az, hogy a Szentmise **transzformátor**, vagy **mennyei bank?** Ha nem tud pap jönni egy vasárnapi istentiszteletre, az miért nagyon szomorú? Mi hiányzik ilyenkor az istentiszteletből? (a leglényege: a felajánlás, a Legszentebb Áldozat, az átváltoztatás) Miért ér végtelenszer többet egyetlen Szentmise ezer csodálatosan szép imánál, a világ összes jócselekedeténél? (lásd. a mesét: A Szentmise súlya – mert az teljesen Isten műve (Jézus rendelése), a többi sokkal inkább emberi mű) Milyen felajánlásokat tudnál tenni? Kikért tudnál Szentmisét ajánlani? Perselyezésre szoktál-e félretenni zsebpénzedpől, ha kell két fillért, mint az özvegyasszony (Istennek az többet ér, mint sok gazdag sok pénze)? Mi az, amit nehezen adsz oda Jézusnak? Mi az, amit nem szoktál vele egyesülve, neki felajánlva megélni? Amit nem tudok neki felajánlani az örökre elvész, az nem kerül a mennyei bankba, az életem elvesztegetett ideje lesz, amit egyszer nagyon fogok sajnálni.

ÖTLETEK MÉG: 1. 2. előadáshoz

-Szentmise szövegének egy-egy részét átfogalmazni mai nyelvre (csoportfeladat). Szentmisén az egyes részeknél a háttérben Jézus életének egy-egy részét vetíteni (eljátszani előtte és projectorról), pl. bűnbánatnál Mária Magdolnát, dicsőségnél, Hozsannánál a szamár háton való bevonulást) Jézus személyét így rejtve felkínálni nekik. Napi Evangélium egyes részeit elrejteni a tábor területén stb.

-Felajánlásnál: mik azok a munkáink és örömeink, melyeket szívesen odaadnánk Jézusnak, hogy Ő benne legyen?

-Kiscsoportokban felírni:     kenyerem: …

borom: …

Ezeket az oltárra helyezni, felajánlani nehézségeket (búzaszemeket gyűjteni, melyek azáltal kelnek ki, hogy elhalnak)!

-Gyűrű, mint szimbólum:  birtoklás, ragaszkodás 🡪 méreggé válik (Gollam – Gyűrűk Ura).

Jegygyűrű: felajánlja a vőlegény önmagát  gyűrűben.

-Két szín alatt áldozni!

3.FELADAT:  MMM – Most Mutasd Meg! Hozz apró áldozatokat! Vegyél részt olyan valamiben, vállalj olyan szolgálatot, amit nem szoktál! Vegyél részt aktívan mindenben: a sportjátékokban, vetélkedőkben, számodra kellemetlen programokban is szeretetből! Angyalkázz! ☺

**Nevelési cél:** Megértsék, hogy nem mindig a kényelmes a jó. Átlényegülés csak a szeretetből hozott áldozatokból születik. Ebből lesz csak igazi közösség.

**Oktatási cél:** Áldozatot kell hoznunk, hogy Istennel egyesülhessünk. Csak az Istennek tetsző áldozatból születik átlényegülés, megnemesülés, megistenülés. (Lásd házasok idősődve átváltoznak egymás hasonlóságára és szerető arcvonások mélyülnek személyiségükbe). Minőségi jelenlét áldozatos figyelemből, szerető átváltozásból születik.  Nem elég csak felajánlani Istennek döntéseinket, elhatározásainkat, nem elég csak fogadkozni, megesküdni neki, hanem a hétköznapi szeretetáldozatokkal kell végrehajtani felajánlott ígéreteinket. Megértsék, hogy a Szentmise **IDŐGÉP.** Minden Szentmisében valóságosan ott vagyunk a kereszt alatt Szűz Máriával és Szent Jánossal. Az átváltoztatáskor Jézus valóban meghal értünk és feláldozza magát. Megünnepeljük, hogy ennyire szeretve vagyunk.

**KÉRDÉSEK A HARMADIK ELŐADÁSHOZ:** Mi történik a Szentmisén? (Krisztus meghal helyettünk, értünk a kereszten és a Feltámadott eljön hozzánk, hogy egyesüljön Isten az emberrel a Szentáldozásban – mindez most velünk történik, úgy vagyunk részesei ennek, mint akik ott voltak, vannak ezeknél az eseményeknél. A mi életünkben lesznek hatékonyak, szabadítóak, gyógyítóak ezek az események és mindazokéban, akikért felajánjuk. Erősödik köztünk a communio.) Miért fontosabb a Szentmise, mint az igeliturgia? Mi hiányzik az utóbbiból? Ha a Szentmisén egyszerre vagyunk a kereszt alatt Szűz Máriával, amikor Jézus meghal értünk, majd az áldozás előtt abban a bezárt teremben, ahol a Feltámadt Jézus megjelenik és azt mondja: „Békesség Nektek!” (miközben ránk leheli Szentlelkét) és egyszerre itt a templomban, hogy lehetünk egyszerre több helyen és egy időben? Ha a pap csak egyedül lenne a Szentmisén, kik vannak még jelen? (az egész mennyország, egész egyház, szentek, angyalok, tisztítótűzben velünk imádkozók) Mit jelent az átváltoztatás (átlényegülés)? Jézus szavait, hogy a kenyér és a bor az Ő valóságos teste és vére csak jelképesen vagy szó szerint kell érteni? (Szó szerint, de nem látható módon történik az átlényegülés, hanem szentségi, misztikus, de egészen valóságos értelemben.) Jézus szavait, hogy az Ő Szent Teste és Vére most adatik és ontatik értünk jelképesen kell érteni vagy valóságosan? (Válasz ugyanaz.) Ez valóban meg is történik a Szentmisében, valóban feláldoztatik Jézus értünk? (Igen.) A Szentmisében mindig megismétlődik a keresztáldozat? (Nem megismétlődik, hanem jelenvalóvá válik, megjelenik, titokzatos egyidejűség jön létre köztünk és a Kálvária majd a Feltámadás eseménye között. Az örökkévalóság és az idő érintkezik az oltárnál. Jézus Golgotán kinyilvánított szeretetét nem lehet felülmúlni és ahhoz hozzátenni semmit nem lehet, ezért nem megismételni kell, hanem úgy kell átélnie minden embernek, mint aki maga is ott van és részesül ebből az egyedül üdvösségszerző áldozatból. Ezért az Eucharisztia az üdvösség szentsége. Mindenkit megváltott Jézus ezzel az áldozattal, de csak azt tudja üdvözíteni, aki részesül ebből az áldozatból. Aki az emberiségből üdvözül (akármilyen vallású), az amiatt üdvözül, mert a vágyáldozás állapotában hal meg (vagyis Istenre éhezve és arra, hogy Isten és minden ember végre egy asztalhoz üljön) és az Egyház nem szűnik meg Jézus áldozatát bemutatni az emberiség üdvösségéért.)

4.FELADAT: MI=TE+ÉN – legyél ma testvér. NYAMI = Nyiss A Másik Irányába. Ne maradj körön kívül, fedezd fel a magányosokat! Ne klikkesedj! Ne maradj ki a közösségi dolgokból!  NYAMI = áldozz! Ízleld és lásd, milyen édes az Úr!

**Nevelési cél:** Barátainkat magunk választjuk, testvéreinket nem. Fogadd el nagyobb családodat, az Egyházat, a nem annyira szimpatikus táborlakókat is testvéreidül. Ma ne tegyél különbséget a szimpatikusak és nem szimpatikusak között. Direkt kevesebbet legyél a szokott emberekkel és többet a még ismeretlenekkel. Legyél csapatjátékos! Ne maradj ki a játékból, feladatokból! Okozz azzal örömet, hogy minden jóra fogható vagy és nem széthúzást, hanem egységet viszel mindenhova! Legyél együttműködő!

ELŐADÁS: A Szentáldozás egy testté és vérré tesz bennünket. TEST+ VÉR=testvér

**Oktatási cél:** Megértsék, hogy miért nem elég otthon imádkozni és miért járunk Szentmisére. Megértsék, hogy miért térdelünk le a Szentostya előtt. Megtanulják, hogy a Szentáldozás által lehetnek itt a földön legmélyebben közösségben Jézussal és egymással. Megtanulják, hogyan kell felkészülni a Szentmise előtt, a Szentáldozás előtt és mit kell csinálni a Szentáldozás után (fogalmazzanak meg rövid saját imát, írják le és valami ilyesmit imádkozzanak a saját szavaikkal a következő napi Szentmiséken, míg az előtte való napokon tanítsunk nekik meg egy szép imát (pl. Aranyszájú Szent Jánosét – lásd kapcsolódó anyagok). Megtanulják, hogy TE+ÉN=MI. Az Egyháznak nincs mit adnia a világ számára, ha önmaga nem változik át és nem lesz Krisztus egy testévé.

**KÉRDÉSEK A NEGYEDIK ELŐADÁSHOZ**: Mit szoktál csinálni Szentmise előtt és Szentmise után? (Pl. már előtte jövök 5 perccel és imádkozok vagy 20 perccel és havonta gyónok, utána maradok kicsit imádkozni vagy kitűzök a templomból?) Közösségem Jézussal milyen? Nem láthatja Istent ember úgy, hogy életben maradjon. Miért fontos a térdelés áldozás előtt, majd a padban utána? Kiben, miben van jelen Jézus? Hol találkozhatunk vele? Mi a különbség az egyes jelenléti módjai között? (pl. testvérben, papban, közösségben, rászorulóban, kenyér és bor színe alatt) Egy egész Szentostya vagy apró morzsája ugyanazt az értéket képviseli-e? Mekkora ez az érték? Mennyire vagyok közösségben más katolikusokkal? Járok-e a Szentmisén kívül közösségbe? A Miatyánk Istennel való rokonságunk imája. Milyen gyakran áldozok? Hogy kerülhetnék közelebb Jézushoz? Hogyan áldozhatnék gyakran, akár hétköznap is? (pl. elsőpénteki nagykilenced, ministrálás stb.) Ennél közelebb ezen a Földön ugyanis nem lehetek Jézushoz. Mit jelent az, hogy a Szentmise időgép? Mennyire vagyok közösségi ember? Mennyire lehet velem együttműködni? Tudom-e a nehéz vagy kevésbé szimpatikus embereket is szeretni? Mi segít ebben? COMMUNIO: Mik azok a tulajdonságok, amik másokban idegesítenek? Ki számít számodra testvérednek? Te hogyan engesztelődsz ki? Hogyan készülsz az áldozásra (otthon, Szentmise előtt, áldozás előtt)? Mit csinálsz áldozás után? (Ugyanazt a Jézust vesszük magunkhoz, Akit Mária szült.) Hogyan viszed tovább, amit a Szentmisén átéltél? Mit gondolsz áldozás után mennyi ideig van veled Jézus? Mik pusztítják ezt az állapotot? Mi vagyunk az egyetlen Biblia, amelyet a nyilvánosság még olvas. A fentiek értelmében hogyan alakítanád át a vasárnapod? Mi a teendőd (dolgod) a Szentmise után?

ÖTLETEK MÉG a 3. 4.  előadáshoz

- Alkalmazkodást, együtt dolgozást segítő játékok, feladatok 🡪kisebbeknek.

- Áldozatot hozni, beavatás. Soha ne gyere üres kézzel a Szentmisére: perselybe dobjanak szándékot, felajánlást!

- Motiváló plakátok a templomban (előadás egy-egy mondata az adott témához: pl. két fülünk van és egy szánk, használjuk is olyan arányban, ahogy kaptuk azokat – vö. kapcsolódó anyagok) - laminált erény halacskák, pl. megbocsátás, kitartás – kihúzni, gyakorolni, megbeszélni!

Eszközigény: